google/wiki40b huggingface dataset:
Ελληνο-Μπανγκλαντεσιανές σχέσεις

Διπλωματική αντιπροσώπευση

Το 1980, ο Μπανγκλαντεσιανός πρέσβης στο Βελιγράδι διαπιστεύτηκε στην Ελλάδα.

Επισκέψεις υψηλού επιπέδου

Το 2013, ο πρώην Υπουργός Δημόσιας Τάξης και Προστασίας του Πολίτη Νικόλαος Δένδιας πραγματοποίησε επίσημη επίσκεψη στην Ντάκα.

Οικονομικές σχέσεις

Το Μπανγκλαντές και η Ελλάδα έχουν δείξει αμοιβαίο ενδιαφέρον για την επέκταση του διμερούς εμπορίου και των επενδύσεων. Το Μπανγκλαντές εξάγει έτοιμα ενδύματα, φαρμακευτικά προϊόντα, κεραμικά προϊόντα, γιούτα, κατεψυγμένα τρόφιμα και δερμάτινα είδη τα οποία έχουν αναγνωριστεί ως προϊόντα με τεράστιες δυνατότητες στην ελληνική αγορά. Η Ελλάδα έχει επίσης δείξει ενδιαφέρον για την εισαγωγή πλοίων από το Μπαγκλαντές. Το Μπαγκλαντές έχει ζητήσει την συνεργασία της Ελλάδας για την ανάπτυξη της γεωργίας, της ναυτιλίας, του τουρισμού, των ΤΠΕ και των ανανεώσιμων πηγών ενέργειας.

Μπανγκλαντεσιανοί ομογενείς στην Ελλάδα

Ως το 2009, περίπου 20,000 Μπανγκλαντεσιανοί ομογενείς ζούσαν στην Ελλάδα. Το κέντρο της κοινότητας είναι η Αθήνα.
Αμισιανά Καβάλας

Γενικά και ιστορικά στοιχεία

Τα Αμισιανά βρίσκονται σε υψόμετρο 150 μέτρων. Στις αρχές του 20ού αιώνα ήταν μουσουλμανικός οικισμός, ενώ μετά την ανταλλαγή πληθυσμών του 1923 εγκαταστάθηκαν 125 οικογένειες Ελλήνων προσφύγων. Κατά τα τέλη του 1941, οι βουλγαρικές αρχές Κατοχής προχώρησαν στην εκτέλεση τριών ατόμων στα πλαίσια των ευρύτερων αντιποίνων για την εξέγερση της Δράμας. Στο χωριό βρίσκεται αντλιοστάσιο, το οποίο κατασκευάστηκε επί δημαρχίας Μιχάλη Λολίδη και το οποίο χρησιμοποιείται για την ύδρευση της Καβάλας.
Διοικητικά, τα Αμισιανά αποτελούσαν μέχρι το 1997 έδρα της ομώνυμης κοινότητας της επαρχίας Καβάλας, ενώ το 1997, με τις αλλαγές που επέφερε στην τοπική αυτοδιοίκηση το πρόγραμμα Καποδίστριας, εντάχθηκαν στον δήμο Ελευθερούπολης. Από το 2011 ανήκουν στον καλλικρατικό δήμο Παγγαίου.
Στέφανος Τσαπάρας

Πολιτική και κοινοβουλευτική δράση

Ξεκίνησε την  πολιτική σταδιοδρομία του από πολύ νωρίς, εντασσόμενος στη νεολαία του Σοσιαλιστικού κόμματος, το οποίο ως ηγέτη είχε τον Αλέξανδρο Παπαναστασίου.
Πολέμησε στο αλβανικό μέτωπο (1940-1941) και μετά την κατάληψη της Ελλάδας από τις δυνάμεις του Άξονα, διέφυγε στη Μέση Ανατολή. 
Διετέλεσε βουλευτής του Νομού Θεσσαλονίκης από το 1951 μέχρι και το 1989, με την εξαίρεση της επταετίας 1967-1974 . Υπήρξε από τα βασικά στελέχη της Ε.Π.Ε.Κ., της Ενώσεως Κέντρου και του ΠΑ.ΣΟ.Κ..
Λόγω προβλημάτων υγείας σταμάτησε την ενεργό κοινοβουλευτική δράση του τον Ιούνιο 1989 και κατεύθυνε τις πνευματικές δυνάμεις του στη συγγραφή.
Πέθανε στις 5 Σεπτεμβρίου 2002 και η κηδεία του έγινε δύο ημέρες μετά από τον ιερό ναό Αγίας Σοφίας, στη Θεσσαλονίκη.
Φρειδερίκος Γουλιέλμος Β΄ του Σλέσβιχ-Χόλσταϊν-Σόνντερμπουρκ-Μπεκ

Βιογραφία

Ήταν ο πρωτότοκος γιος του Φρειδερίκου-Λουδοβίκου δούκα του Σ.Χ.Σ.Μπεκ και της Μαρίας-Σίβυλλας, κόρης του Γουλιέλμου-Λουδοβίκου κόμη του Νασσάου-Ζάαρμπρυκεν.
Γεννήθηκε στο Πότσνταμ και ανατράφηκε το Κένιγκσμπερκ. Σπούδασε στο Χάλλε και το 1703 εισήλθε στον Πρωσικό στρατό ως λοχαγός στο 11ο Σύνταγμα του πατέρα του. Το επόμενο έτος προήχθη σε αντισυνταγματάρχη. Διακρίθηκε στην πολιορκία του Στράλσουντ (1711-15) και όταν υπηρετούσε στο Σύνταγμα Χόλσταϊν προήχθη σε συνταγματάρχη (1713). Τέσσερα έτη μετά ο Φρειδερίκος Γουλιέλμος Α΄ της Πρωσίας τον αντάμειψε με το ανάκτορο Φρήντριχσχοφ στο Λούντβιχσβαλντε της Ανατολικής Πρωσίας και το 1719 με ένα μέγαρο στο Κάζελμπαλκ (νυν Πρεγκόλσκυ), που ο Φρειδερίκος-Γουλιέλμος Β΄ το ονόμασε Χόλσταϊν. Από το 1721 ανέλαβε τη διοίκηση τού Συντάγματος τού πατέρα του και το 1728 τον διαδέχθηκε στον τίτλο τού δούκα τού Μπεκ. 
Το 1725 ο βασιλιάς τού απένειμε την ιδιοκτησία του Ρήζενμπερκ. Μετά ο δούκας το πώλησε και το 1732 αγόρασε την κυριότητα (με το μέγαρο) του Μπεκ από τη χήρα του εξαδέλφου του Φρειδερίκου-Γουλιέλμου Α΄. Έτσι την ιδιοκτησία του Μπεκ απέκτησε αυτός που είχε τον τίτλο του δούκα του Μπεκ. Το 1733 προήχθη σε αντιστράτηγο και συμμετείχε σε εκστρατείες κατά μήκος του Ρήνου στον Πόλεμο της Πολωνικής διαδοχής (1733-35). Όμως κατά τον Α΄ Πόλεμο της Σιλεσίας, τον Σύνταγμά του, που εκρατείτο για εφεδρεία, έφθασε στο πεδίο της μάχης του Μόλλβιτς (1741) πολύ αργά για να συμβάλλει στη μάχη. Δεν αντιλήφθηκε την κατάσταση και το προσπέρασαν μερικές Αυστριακές μονάδες στρατού· ο Φρειδερίκος Β΄ της Πρωσίας ο μέγας δυσαρεστήθηκε. Παρ' όλα αυτά τον συμπαθούσε, τον αποκαλούσε ο παλιόφιλος του Χόλσταϊν και το επόμενο έτος ο δούκας προήχθη σε στρατάρχη και τοποθετήθηκε στο Κένιγκσμπερκ, την πρωτεύουσα της Ανατολικής Πρωσίας. Επίσης έλαβε τη διάκριση του Τάγματος του Μέλανος Αετού.
Το 1745 ο δούκας επώλησε την κυριότητα του Μπεκ στη βαρόνη του Λέντεμπουρ-Κένιγκσμπρυκ· κράτησε βέβαια τον τίτλο του δούκα του Μπεκ. Το 1747 διορίστηκε κυβερνήτης του Βερολίνου, αλλά ασθένησε και δεν μπόρεσε να αναλάβει τη θέση του. Απεβίωσε δύο έτη μετά στο Κένιγκσμπερκ.
Τον διαδέχθηκε ο μόνος γιος του Φρειδερίκος-Γουλιέλμος Γ΄, που το 1757 έπεσε στη μάχη της Πράγας. Τον διαδέχθηκαν οι νεότεροι αδελφοί τού Φρειδερίκου-Γουλιέλμου Β΄, ο Κάρολος-Λουδοβίκος και ο Πέτρος-Αύγουστος.
Ιωάννης Γαβριήλ του Σαλούτσο

Βιογραφία

Ήταν ο τέταρτος γιος τού Λουδοβίκου Β΄ μαρκησίου τού Σαλούτσο και της Μαργαρίτας των Φουά, κόρης τού Ιωάννη κόμη τού Κανντάλ. Ο Λουδοβίκος Β΄ ήταν γιος της Ισαβέλλας Παλαιολογίνας, κόρης τού Ιωάννη-Ιακώβου μαρκησίου τού Μομφερράτου. 
Γεννήθηκε στο Σαλούτσο. Επειδή ως τέταρτο παιδί δεν προοριζόταν να κυβερνήσει το Σαλούτσο, ξεκίνησε για εκκλησιαστική καριέρα. Τελικά έγινε ηγούμενος στο αββαείο τού Σταφφάρντα. Όμως ο πρώτος αδελφός του απεβίωσε το 1528 και ο δεύτερος Ιωάννης-Λουδοβίκος είχε εκτοπιστεί ως σύμμαχος τού Καρόλου Ε΄ των Αψβούργων της Γερμανίας και εξοριστεί. Έτσι όταν το 1537 απεβίωσε ο τρίτος αδελφός Φραγκίσκος μαρκήσιος τού Σαλούτσο, ο Ιωάννης-Γαβριήλ κλήθηκε να κυβερνήσει τη μαρκιωνία.
Δεν θα μπορούσε να ήταν η χειρότερη στιγμή. Κατά τη διάρκεια των Ιταλικών Πολέμων η μαρκιωνία ήταν πεδίο μαχών. Επιπλέον ο Ιωάννης-Λουδοβίκος είχε έλθει σε διαμάχη με τον Φραγκίσκο, ο οποίος είχε τη συμμαχία των Γάλλων. Με τις διενέξεις αυτές η μαρκιωνία είχε εντελώς καταστραφεί και έγινε πλήρως εξαρτημένη από τη Γαλλία. 
Ο Ιωάννης-Γαβριήλ δεν μπόρεσε να αναστρέψει την πλημμυρίδα. Στις 23 Φεβρουαρίου 1548 μία εξέγερση τον εκτόπισε. Αντιπρόσωποι από τις κοινότητες τού Σαλούτσο συγκεντρώθηκαν για να συζητήσουν το μέλλον της μαρκιωνίας και αποφάσισαν να ζητήσουν την προσάρτηση στη Γαλλία. Το 1549  Ερρίκος Β΄ της Γαλλίας ενσωμάτωσε επίσημα το Σαλούτσο στη χώρα του· ο Ιωάννης-Γαβριήλ είχε εν τω μεταξύ αποβιώσει.
Πρωτοβεστιάριος

Στη Βυζαντινή Αυτοκρατορία, ο πρωτοβεστιάριος ήταν ένας τιμητικός τίτλος και αξίωμα, το οποίο κατά την ύστερη βυζαντινή περίοδο δινόταν σε ανώτατους αξιωματούχους και μελλοντικούς αυτοκράτορες. Αρχικά προοριζόταν για ευνούχους. Το θηλυκό αντίστοιχό του ήταν η πρωτοβεστιαρία, η επικεφαλής του υπηρετικού προσωπικού της αυτοκράτειρας.
Ο τίτλος πρωτοεμφανίζεται το 412, αρχικά υπαγόμενο στον πραιπόσιτο του ευσεβεστάτου κοιτώνος (λατ. praepositus sacri cubiculi): ουσιαστικά ήταν ο αρχιθαλαμηπόλος, ο υπεύθυνος για το οικιακό ιματιοφυλάκιο, το οποίο περιλάμβανε και ένα τμήμα του ιδιωτικού αυτοκρατορικού θησαυροφυλακίου. Το αξίωμα αυτό ήταν διαφορετικό από το αξίωμα υπεύθυνο για το αυτοκρατορικό ή κρατικό ιματιοφυλάκιο (βασιλικόν βεστιάριον), το οποίο αναλάμβανε ο χαρτουλάριος του βεστιαρίου.
Ο πρωτοβεστιάριος σταδιακά εξελίχτηκε σε σημαντικό αξίωμα, φτάνοντας να έπεται μόνο του παρακοιμώμενου στην ιεραρχία της Αυλής. Κατά την περίοδο μεταξύ 9ου και 11ου αιώνα, εξάλλου, πρωτοβεστιάριοι συχνά τοποθεντούνταν επικεφαλής στρατού ή αναλάμβαναν διαπραγματεύσεις με ξένα κράτη. Κατά τον 11ο αιώνα, ο τίτλος του πρωτοβεστιάριου απέκτησε ακόμα μεγαλύτερη σημασία, ξεπερνώντας και αυτόν του κουροπαλάτη. Έγινε τιμητικό αξίωμα και δινόταν, εκτός από ευνούχους, και σε μέλη της αυτοκρατορικής οικογένειας.
Ο τίτλος παρέμεινε εν ισχύ, ως τιμητικό αξίωμα χωρίς αρμοδιότητες, μέχρι και την περίοδο της Παλαιολόγειας Δυναστείας.
Γεώργιος Μαυρίκιος της Σαξονίας-Άλτενμπουρκ

Βιογραφία

Ήταν ο πρωτότοκος γιος του Ερνέστου Β΄ δούκα της Σαξονίας-Άλτενμπουρκ και της Αδελαΐδας, κόρης του Γουλιέλμου πρίγκιπα του Σάουμμπουρκ-Λίππε.
Το 1991 απεβίωσε στο Ρένντσμπουρκ το Σλέσβιχ-Χόλσταϊν σε ηλικία 91 ετών, άγαμος. Ήταν ο τελευταίος άρρην απόγονος του κλάδου Χίλντμπουρκχάουζεν-Άλτενμπουρκ.
Αλέκος Αλεξιάδης

Σε συλλογικό επίπεδο

Αναδείχθηκε από τον Άρη Θεσσαλονίκης, με τον οποίο συμμετείχε σε 301 αγώνες πρωταθλήματος, πετυχαίνοντας 127 γκολ, γεγονός που τον καθιστά δεύτερο σκόρερ της ομάδας διαχρονικά, πίσω από τον Ντίνο Κούη.  Στον Άρη αγωνίστηκε από το 1963 έως το 1975 κατακτώντας το κύπελλο Ελλάδας το 1970. Αγωνίστηκε επίσης στον Παναιτωλικό και στην Καστοριά, σημειώνοντας ακόμα 5 γκολ, φτάνοντας συνολικά τα 132 στην Α΄Εθνική, γεγονός που τον τοποθετεί στη 19η θέση των κορυφαίων σκόρερ της Α΄Εθνικής διαχρονικά.

Στις εθνικές ομάδες

Με την εθνική Ελλάδας αγωνίστηκε δύο συνολικά φορές, σημειώνοντας ισάριθμα τέρματα. Το ντεμπούτο του πραγματοποιήθηκε στις 16 Οκτωβρίου 1966 στον νικηφόρο εντός έδρας αγώνα με τη Φινλανδία (2-1), ο οποίος διεξήχθη στο Καυτανζόγλειο Στάδιο, στα πλαίσια των προκριματικών του κυπέλλου Εθνών 1968, όταν υπό τις οδηγίες του Πάνου Μάρκοβιτς ξεκίνησε ως βασικός, σημειώνοντας παράλληλα και τα δύο τέρματα της ελληνικής ομάδας.
Συμμετείχε επίσης στην εθνική Νέων στο ευρωπαϊκό πρωτάθλημα του 1964.
Δαμασκηνιά Κοζάνης

Γενικά και ιστορικά στοιχεία

Έως το 1928 ονομαζόταν Βεδυλούστιον. Αποτελείται από 7 συνοικίες (μαχαλάδες) και είναι στο κέντρο δεκαπέντε οικισμών που το περιβάλλουν. Σήμερα οι κάτοικοι έχουν μειώθει πολύ και φθάνουν τους 120 το χειμώνα και τους 400 το καλοκαίρι, ενώ παλαιότερα στην περίοδο του 1940 ξεπερνούσαν τους 740. Οι κάτοικοι ασχολούνται με την κτηνοτροφία, την γεωργία και την μαστορική καθώς και την παραγωγή κάστανων που είναι ένα προϊόν εξαιρετικής ποιότητας. Λόγω αυτής της παράγωγης τον Οκτώβριο γίνεται και η καστανογιορτή η οποία συγκεντρώνει πολύ κόσμο και θεωρείται γενικώς ένα από τα πιο σημαντικά πολιτιστικά γεγονότα του δυτικού Βοΐου.
Την άνοιξη του 1944, αντάρτες του ΕΛΑΣ εκτέλεσαν στην αγορά της Δαμασκηνιάς τους επιφανείς κομιτατζήδες και συνεργάτες των δυνάμεων Κατοχής Μπάι Χρήστο και Μπάι Κόλε. Το καλοκαίρι του ίδιου έτους εγκαταστάθηκε στον οικισμό δύναμη Βρετανών καταδρομέων που στάλθηκε στην Ελλάδα από το ΣΜΑ για να συνδράμει την ελληνική αντίσταση.

Προσωπικότητες

Στη Δαμασκηνιά γεννήθηκε ο Αστέριος Σιάπκας (1909 - 1943), Έλληνας στρατιωτικός και αντιστασιακός που εκτελέστηκε από τις γερμανικές δυνάμεις Κατοχής.
Γκραντ Ανζ (Γρενάδα)

Παραλία της Γκραντ Ανζ

Η Παραλία της Γκραντ Ανζ θεωρείται μια από τις πέντε ωραιότερες παραλίες της Γρενάδα - οι άλλες είναι η Λεβέρα, το Μάγκαζιν, το Πινκ Γκριν και ο Παράδεισος. Υπάρχουν δύο μίλια λευκής άμμου. Θεωρείται ότι έχει το καλύτερο κλίμα από τις άλλες παραλίες της Γρενάδα, επειδή εκεί τις περισσότερες φορές δεν φυσάει και δεν έχει κύμα.
Βεατρίκη της Πορτογαλίας, δούκισσα της Σαβοΐας

Βιογραφία

Ήταν η δεύτερη κόρη του Εμμανουήλ Α΄ της Πορτογαλίας και της Μαρίας των Τραστάμαρα, κόρης του Φερδινάνδου Β΄ της Αραγωνίας.
Playmen

Ιστορία

Έγιναν γνωστοί στο ευρύτερο κοινό το 2009 με το τραγούδι τους Together Forever, το οποίο αργότερα επανακυκλοφόρησε με αφορμή τα Mad Video Music Awards 2010. Στην νέα έκδοση του τραγουδιού συμμετείχαν οι Onirama και η Έλενα Παπαρίζου.
Το καλοκαίρι του 2010 και σε συνεργασία με τον Αlceen, οι Playmen κυκλοφόρησαν τα τραγούδια Feel Your Love και Love Song με φωνητικά της Μαρίας Γεωργίου. Τον Φεβρουάριο του 2011, κυκλοφόρησαν το τραγούδι Tonight σε συνεργασία με τον Claydee Lupa και με φωνητικά της Τάμτα, το οποίο επιλέχθηκε ως μουσικό θέμα του πρώτου Madwalk. Το καλοκαίρι του 2011, σε συνεργασία με τον Alex Leon και τον T-Pain κυκλοφόρησαν το Out of My Head, το οποίο παρουσίασαν στα Mad Video Music Awards 2011. Τον Ιανουάριο του 2012 κυκλοφόρησαν το single Fallin, με την Demy στα φωνητικά. Στα Mad Video Music Awards 2012, παρουσίασαν το νέο τους τραγούδι All the Time, του οποίου τα φωνητικά έκαναν οι Έλενα Παπαρίζου, Riskyidd και Courtney Parker.
Το βράδυ της 4ης Ιουλίου του 2011, οι Playmen έλαβαν μέρος Τελετή Λήξης των Παγκόσμιων Αγώνων Special Olympics Αθήνα 2011 στο Παναθηναϊκό Στάδιο.
Το καλοκαίρι του 2012, συμμετείχαν στην γιορτή τραγουδιού Europa Plus στη Μόσχα, όπου εμφανίστηκαν μαζί με τους Far East Movement. Στα τραγούδια Fallin και All the Time τραγούδησε η Demy.
Το 2013 κυκλοφορήσαν το Breakin' Me Up, που ήταν μουσικό θέμα του Madwalk 2013, και στο οποίο τα φωνητικά ανέλαβε η Courtney Parker. Στη συνέχεια κυκλοφόρησαν το Balloons, ένα house κομμάτι χωρίς φωνητικά. Λίγες εβδομάδες αργότερα βγήκε το Gypsy Heart σε συνεργασία με την Hadley, το οποίο το παρουσιάστηκε στα βραβεία Mad Video Music Awards 2013.
Το ίδιο έτος, επιλέχθηκαν ως μουσικοί παραγωγοί από τους Boys and Noise μέσω διαγωνισμού της Amita Motion στο Facebook της. Ο σκοπός ήταν να αναδειχθούν νεαρά αγόρια που έχουν ταλέντο στη μουσική. Ο διαγωνισμός είχε να κάνει με πέντε μεγάλους καλλιτέχνες και ο ενδιαφερόμενος έπρεπε να επιλέξει ποιος θέλει να είναι ο παραγωγός του και να στείλει ένα βίντεο, όπου τραγουδάει. Τα μέλη του συγκροτήματος Boys and Noise επέλεξαν τους Playmen και εκείνοι συναίνεσαν. Τους σχημάτισαν ως συγκρότημα και τους ανέλαβε επίσημα η δισκογραφική εταιρία τους, Panik Records.
Το 2015 κυκλοφόρησαν το Stand By Me Now, ένα τραγούδι αφιερωμένο στα αδέσποτα σκυλιά. Τα φωνητικά ανέλαβε ο Χρήστος Μάστορας των Melisses. Το τραγούδι γνώρισε μεγάλη επιτυχία και χάρη σε αυτό οι Playmen κέρδισαν το βραβείο Best Dance στα Mad Video Music Awards 2016.
Στις 23 Ιουλίου του 2016, οι Playmen συμμετείχαν στο φεστιβάλ ηλεκτρονικής μουσικής του Βελγίου, Tomorrowland. Στις 29 Ιουλίου του 2017, οι Playmen πήραν μέρος στο Tomorrowland για 2η συνεχόμενη χρονιά. Στις 28 Ιουλίου 2019 συμμετείχαν ξανά στο παγκοσμίου φήμης φεστιβάλ, ανεβαίνοντας στη σκηνή που στήθηκε στην Αθήνα, στο ίδιο line-up με καλλιτέχνες όπως οι Άρμιν βαν Μπιούρεν, Nicky Romero και W&W.
Μάχη της Πανδωσίας

Η Μάχη της Πανδωσίας έλαβε χώρα το 331 π.Χ.   Έλαβε χώρα στην νότια Ιταλία μεταξύ των Ηπειρωτών στρατιωτών υπό την ηγεσία του Αλεξάνδρου Α΄ και ενός συνασπισμού δύο ιταλικών φυλών, των Λουκανιανών και των Βρουτιανών. Η μάχη τελείωσε με μια αποφασιστική νίκη των ιταλικών φυλών καθώς και τον θάνατο του Λουκανιανού στρατηγού καθώς και του ηπειρώτη βασιλιά Αλεξάνδρου Α΄.
Κάστρο Λίχτενμπεργκ

Ιστορία

Το κάστρο χτίστηκε το 1200 μ.Χ. περίπου και αποτέλεσε έδρα των Κομήτων του Φέλντεντς (Veldenz) και των Δουκών του Παλατινάτου-Τσβάϊμπρύκεν (Pfalz-Zweibrücken) πριν αποτελέσει έδρα για τους Πρίγκιπες του Λίχτενμπεργκ. Από την ανέγερσή του μέχρι σήμερα το κάστρο δεν έπαθε ουδεμία καταστροφή παρ' όλους τους πολέμους που διεξήγαγε η Γερμανία, αλλά και της μεγάλης πυρκαγιάς που προκλήθηκε στο κάστρο στις 26 Οκτωβρίου του 1799, οπότε και το εγκατέλειψε η τελευταία δυναστεία. Τέλος από το 1816 παραχωρήθηκε στην Πρωσία και στον Δούκα Ερνέστο Α΄ της Σαξωνίας-Κοβούργου κατόπιν αποφάσεως του Συνεδρίου της Βιέννης. Από το 1895 το Κάστρο είναι ανοιχτό στο κοινό για διάφορες εκδηλώσεις έναντι αδρού αντιτίμου.
Παράδοξο της φιλίας

Το παράδοξο της φιλίας (friendship paradox) είναι ένα φαινόμενο που παρατηρήθηκε για πρώτη φορά από τον κοινωνιολόγο Σκοτ Φελντ (Scott L. Feld) το 1991, σύμφωνα με το οποίο οι περισσότεροι άνθρωποι έχουν λιγότερους φίλους από ότι κατά μέσο όρο έχουν οι φίλοι τους. Μπορεί να εξηγηθεί ως μια μορφή δειγματοληπτικού θορύβου, κατά τον οποίο άνθρωποι με μεγαλύτερο αριθμό φίλων έχουν αυξημένη πιθανότητα να βρεθούν φίλοι κάποιου τρίτου ατόμου. Σε αντίφαση με αυτό οι περισσότεροι άνθρωποι πιστεύουν ότι έχουν περισσότερους φίλους από τους φίλους τους.
Η ίδια παρατήρηση μπορεί να εφαρμοστεί πιο γενικά σε όσα κοινωνικά δίκτυα ορίζονται από σχέσεις εκτός από τη φιλία: για παράδειγμα, οι ερωτικοί σύντροφοι των περισσότερων ανθρώπων έχουν (κατά μέσο όρο) περισσότερους συντρόφους από ότι εκείνοι.

Εξήγηση

Οι άνθρωποι με περισσότερους φίλους είναι πιθανότερο να είναι φίλοι σου έτσι κι αλλιώς. Αυτό συμβαίνει επειδή εξ ορισμού έχουν μεγαλύτερη τάση να κάνουν φίλους. Ένα ακόμα παράδειγμα που αφορά το Twitter: Τα άτομα που ακολουθεί κάποιος σχεδόν σίγουρα έχουν περισσότερους ακόλουθους απ' ό,τι ο ίδιος. Αυτό συμβαίνει επειδή οι άνθρωποι έχουν περισσότερες πιθανότητες να ακολουθούν αυτούς που είναι δημοφιλείς απ ότι αυτούς που δεν είναι. Συνεπώς, πάνω από το 98% των χρηστών υπόκεινται στο παράδοξο της φιλίας.

Εφαρμογές

Από την ανάλυση του παράδοξου της φιλίας συνάγεται ότι οι φίλοι τυχαίων ατόμων έχουν περισσότερες πιθανότητες να έχουν μεγαλύτερο βαθμό, δηλαδή να είναι πιο κεντρικοί. Αυτή η παρατήρηση χρησιμοποείται για την πρόβλεψη και την επιβράδυνση της εξάπλωσης επιδημιών, χρησιμοποιώντας αυτήν την τυχαία επιλογή, διαλέγουμε ορισμένα άτομα για να μετράμε την μόλυνση, αποφεύγοντας τους πολύπλοκους υπολογισμούς του βαθμού κεντρικότητας όλων των κόμβων ενός δικτύου. Μια έρευνα στην επιθεώριση PloS One αποκάλυψε ότι αυτοί που είναι στο κέντρο του κοινωνικού τους δικτύου μπορούν να εντοπίσουν μια γρίπη περίπου δύο βδομάδες πριν από τις παραδοσιακές μεθόδους. Οι ερευνητές ανακάλυψαν ότι το να χρησιμοποιούν το παράδοξο της φιλίας για να αναλύσουν την υγεία κεντρικών φίλων (με την έννοια της κεντρικότητας στο κοινωνικό τους δίκτυο) είναι "ένας ιδανικός τρόπος να προβλέψουν τα ξεσπάσματα, αφού δεν υπάρχει λεπτομερής πληροφορία στις περισσότερες ομάδες, και το να την δημιουργήσουν θα ήταν μια χρονοβόρα και ακριβή διαδικασία".
To “γενικευμένο παράδοξο της φιλίας” αναφέρει ότι το παράδοξο της φιλίας εφαρμόζεται και σε άλλα χαρακτηριστικά. Για παράδειγμα, αυτοί που υπογράφουν μαζί σας μια εργασία είναι κατά μέσο όρο πιθανότατα πιο γνωστοί απο εσάς, με περισσότερες δημοσιεύσειςή οι followers στο Twitter έχουν περισσότερους followers από εσάς.
Κόλπος των Αράβων

Ο Κόλπος των Αράβων (αραβικά : خليج العرب, Καλίχ Ελ Αράμπ) είναι κόλπος της Αιγύπτου στη Μεσόγειο θάλασσα.
Περιέχει το νοτιότερο σημείο της Θάλασσας της Λεβαντίνης, η οποία βρίσκεται περίπου 92 χιλιόμετρα δυτικά-νοτιοδυτικά του κέντρου της Αλεξάνδρειας.
Γεωλογικά, ο κόλπος είναι το αποτέλεσμα συγκλίτης λεκάνης του Αραβικού Κόλπου από μια διαδοχή σύγκλινων κατά μήκος της βόρειας ακτής της Αφρικής.
Ακριβώς δυτικά από την κορυφή του κόλπου βρίσκεται το Ελ Αλαμέιν.
Ο "Αράβιος κόλπος" του Στράβωνα, τον οποίο αναφέρει στο ΙΖ´ των Γεωγραφικών διαφέρει από τον Κόλπο των Αράβων: ο Αράβιος κόλπος μαζί με τον Περσικό πλαισιώνουν την Αραβική χερσόνησο, άρα ο Αράβιος κόλπος πρόκειται για παλαιή ονομασία της Ερυθράς Θάλασσας, ενώ ο Κόλπος των Αράβων βρίσκεται βορειοδυτικότερα, δυτικά της Αλεξάνδρειας.
Γκέτο του Βαρώνου Χιρς

Το γκέτο του Βαρώνου Χιρς ή στρατόπεδο μεταφοράς Βαρόνου Χιρς ήταν γκέτο και γερμανικό στρατόπεδο διέλευσης στη Θεσσαλονίκη. Χρησιμοποιήθηκε ως το κεντρικό στρατόπεδο μεταφοράς Εβραίων της Ελλάδας στο στρατόπεδο συγκέντρωσης Άουσβιτς-Μπίρκεναου.
Αλεξόπυργος Λήμνου

Ιστορικές αναφορές

Υπήρξε μετόχι της μονής Παντοκράτορος του Αγίου Όρους. Η μονή απέκτησε τα πρώτα εδάφη στην περιοχή το 1393. Το 1396, σε νέο χρυσόβουλο ορίζεται ότι:
"...εδόθη... γη κατά την Θεόσωστον νήσον Λήμνον, Άνω Χωρίον ονομαζομένη, πλησίον του αιγιαλού και του χωρίου του Πισπέραγος ένθα και πύργον εκ βάθρων ανήγειρε..."
Το Άνω Χωρίον αναφέρεται και το 1361 σε κώδικα της μονής Μεγ. Λαύρας ενώ ο αναφερόμενος πύργος ταυτίζεται με τον Αλεξίου Πύργο, ονομασία που αποδίδεται στον αυτοκράτορα Αλέξιο Β΄ Κομνηνό, στην εποχή του οποίου (1180-83) κτίστηκε η μονή.

Περιγραφή

Στο μετόχι διατηρείται το αναστηλωμένο δίπατο κτιριακό συγκρότημα με την τράπεζα, τα κελιά, τους ξενώνες, το πέτρινο πηγάδι στον περίβολο και τους λοιπούς χώρους. Στο χώρο δεσπόζει ο ναός της Μεταμόρφωσης του Σωτήρος, βασιλική του 14ου αιώνα που ανακαινίστηκε το έτος ΑΧΝΑ΄, δηλαδή το 1651, από το μοναχό Γαλακτίωνα, σύμφωνα με εντοιχισμένη κακότεχνη μαρμάρινη επιγραφή:
"ΑΝΑΚΑΙΝΗΣΤΗ Ο ΝΑΟΣ ΟΥΤΟΣ ΗΠΟ ΓΑΛΑΚΤΗΟΥ ΜΟΝΑΧΟΥ ΕΤΟΣ ΑΧΝΑ΄".
Στο εσωτερικό του ναού υπάρχουν μεταβυζαντινές τοιχογραφίες -πιθανόν του 18ου αιώνα- ενώ οι φορητές εικόνες εκτίθενται στο Εκκλησιαστικό Μουσείο στη Μύρινα. Παλιότερα αναφέρεται η ύπαρξη μιας μεγάλης καμπάνας, ρωσικής προέλευσης. Στην έκταση της μονή, βρίσκονται διασκορπισμένα ή εντοιχισμένα βυζαντινά αρχιτεκτονικά κατάλοιπα και μαρμάρινα κοσμήματα.

Νεότερα χρόνια

Την περίοδο από το 1856 έως το 1859 το μετόχι ήταν ακατοίκητο. Όμως, φορολογήθηκε στα βασιλικά δοσίματα με 300 γρόσια. Το 1916 ήταν ενεργό με ηγούμενο τον ιεροδιάκονο Φώτιο, ο οποίος του Σωτήρος (6 Αυγούστου) "μετά την θείαν λειτουργίαν παρέθεσεν γεύμα εις αρκετόν πλήθος προσκυνητών που είχεν συρρεύσει εκ των πέριξ χωρίων" (εφ. Λήμνος, φ. 37, 14/8/1916).
Το 1927 κατείχε έκταση 2.500 στρεμμάτων, η οποία απαλλοτριώθηκε και μοιράστηκε σε ακτήμονες κατοίκους των χωριών Πεσπέραγο, Αγγαριώνες, Σαρπί, Πορτιανού και σε πρόσφυγες της Νέας Κούταλης.
BBC Three Counties Radio

BBC Radio Bedfordshire (1985–1993)

Ο σταθμός ξεκίνησε να εκπέμπει ως "Radio Bedfordshire" στις 24 Ιουνίου του 1985 και εξυπηρετούσε τις κομητείες Μπέντφορντσαϊρ, το Μπάκιγχαμσαϊρ και το βόρειο Χέρτφορντσαϊρ. Το 1992 ο σταθμός έγινε γνωστός με το όνομα  "BBC Radio Bedfordshire with Herts and Bucks".

BBC Three Counties Radio (1993–σήμερα)

Ο σταθμός άλλαξε το όνομά του στις 5 Απριλίου του 1993. Το νέο όνομα χρησιμοποιήθηκε επειδή ο σταθμός έκπεμπε σε τρεις κομητείες. Παρόλα αυτά, τα στούντιο και οι εργαζόμενοι παρέμειναν στα ίδια κτήρια τα οποία βρισκόντουσαν στο Μπέντφορντσαϊρ και στο Χέρτφορντσαϊρ.
Το 2005, το BBC τοποθέτησε κέντρα εκπομπής σε διάφορες περιοχές, ώστε ο σταθμός να εκπέμπει σε όλη την κομητεία Χέρτφορντσαϊρ. Επιπλέον, τώρα ο σταθμός εκπέμπει σε όλη την κομητεία του Μπάκιγχαμσαϊρ.
Από τις 14 Φεβρουαρίου του 2013, ο σταθμός εκπέμπει και μέσω ψηφιακού ραδιοφώνου.
Όμπλαστ Βελιγραδίου

Η περιφέρεια Βελιγραδίου (σερβικά : Београдска област) ήταν διοικητική περιφέρεια του Βασιλείου Σέρβων, Κροατών και Σλοβένων από το 1922 έως το 1929. Διοικητικό της κέντρο ήταν η πόλη Βελιγράδι.
Με την διοικητική διαίρεση του 1929 καταργείται και το μεγαλύτερο μέρος της περιφέρειας του Βελιγραδίου προσαρτήθηκε στην Μπανόβινα Δούναβη εκτός της πόλης του Βελιγραδίου που πήρε το προνόμιο ξεχωριστής διοίκησης.
Θρασύβουλος ο Συρακούσιος

Βιογραφία

Ήταν γιος τού Δεινομένη. Αδέλφια του ήταν ο Γέλων και ο Ιέρων Α΄, προηγούμενοι τύραννοι των Συρακουσών.
Ο Θρασύβουλος έπεισε τον γιο τού Γέλωνα να παραιτηθεί από τη διεκδίκηση της ηγεσίας των Συρακουσών και έγινε εκείνος τύραννος. Όμως λίγους μήνες μετά μέλη τού Οίκου των Δεινομενιδών τον έδιωξαν.
Αλλά και η οικογένεια των Δεινομενιδών εκδιώχθηκε έπειτα από την ηγεσία και εγκαθιδρύθηκε η δημοκρατία στην πόλη.
Bashneft

Η Bashneft είναι ρωσική πετρελαϊκή εταιρεία που ιδρύθηκε με τη μεταφορά των περιουσιακών στοιχείων του σοβιετικού υπουργείου πετρελαίου στο Μπασκορτοστάν στην περιφερειακή κυβέρνηση της Δημοκρατίας του Μπασκστοστάν από τον Μπόρις Γέλτσιν. Μετά ιδιωτικοποιήθηκε κατά τη διάρκεια του 2002-3 από τον Μουρταζά Ραχίμοφ πρόεδρο του Μπασκορτοστάν και σύμμαχο του Γέλτσιν, με πλειοψηφικό πακέτο στην Bashkir Capital, μιας εταιρείας χαρτοφυλακίου που ελέγχεται από τον γιο του Ραχίμοφ, τον Ουράλ Ραχίμοφ. Το 2009 ένα πλειοψηφικό πακέτο στην Bashneft αποκτήθηκε από τον Βλαντιμίρ Γιεβτουσένκοφ για 2 δισεκατομμύρια δολάρια, και τον Ιούλιο του 2014 φυλακίστηκε και το 72% του ενδιαφέροντος της Sistema για το Bashneft κατασχέθηκε από τη ρωσική κυβέρνηση. Μετά την κατάσχεση της εταιρείας τον Δεκέμβριο του 2014, ο Γιεβτσουσένκοφ απελευθερώθηκε από τη φυλακή, οι "κατηγορίες δεν αποδείχθηκαν", αλλά αναφέρθηκε ότι ο Ουράλ Ραχίμοφ εγκατέλειψε τη χώρα. Είναι ένας από τους μεγαλύτερους παραγωγούς πετρελαιοειδών στη χώρα. Η εταιρεία εκμεταλλεύεται 140 πεδία πετρελαίου και φυσικού αερίου στη Ρωσία και έχει ετήσια παραγωγή πετρελαίου 16 εκατομμυρίων τόνων. Η Bashneft διαθέτει τρία διυλιστήρια πετρελαίου στην Ουφά με συνολική ισχύ 820.000 βαρελιών ανά ημέρα και 100 πρατήρια βενζίνης.

Ιστορία

Η ρωσική εταιρεία Sistema αγόρασε ένα μερίδιο ελέγχου στη Bashneft το Μάρτιο του 2009 για 2.5 δισεκατομμύρια δολάρια ΗΠΑ.
Τον Μάρτιο του 2014, η Bashneft απέκτησε το 100% της Ρωσικής εταιρείας πετρελαίου Burneftegaz σε συμφωνία συνολικού ύψους άνω του 1 δισεκατομμυρίου δολαρίων.
Ο Μουρταζά Ραχίμοφ και ο Καντίρ Τιμεργκάζιν έχουν εργαστεί στη Bashneft.